Toto je článok o vrchu. O pocelku Oravských Beskýd pozri *Pilsko (geomorfologický podcelok).*
Súradnice: 49°31′41″S 19°19′00″V﻿ / ﻿49,528°S 19,3168°V﻿ / 49.528; 19.3168

**Pilsko** (1 556,9 m n. m.) je mohutný vrch v Oravských Beskydách a v poľských Žywieckych Beskydách. Leží približne 16 km severozápadne od Námestova, v blízkosti slovensko-poľskej hranice. Hraničná čiara vedie približne 400 metrov severne od vrcholu, cez Poliakmi označovanú lokalitu *Góra Pięciu Kopców* (1 543 m n. m.).

Poloha
------

Nachádza sa v strednej časti pohoria, v geomorfologickom podcelku Pilsko. Napriek tomu, že vrchol leží na území Slovenska, časť masívu sa nachádza na poľskom území, kde nadväzuje pohorie Beskid Żywiecki. Vrch leží v Žilinskom kraji a čiastočne v Sliezskom vojvodstve, na území okresu Námestovo a Powiatu żywieckého. Vrchol Pilska a celá slovenská časť zasahuje na katastrálne územie Námestova a obcí Mútne a Oravské Veselé. Mohutný vrch susedí na západe s Polanicou (1 339 m n. m.), juhozápade s Minčolom (1 273 m n. m.), juhu s vrchom Mechy (1 479 m n. m.) a na severe s vrchom *Huńców* (1 205 m n. m.). Hrebeňom vedie rozvodnica Čierneho a Baltského mora. Masív sa nachádza v CHKO Horná Orava, na ktorý nadväzuje *Żywiecki park krajobrazowy* a maloplošný Rezerwat przyrody Pilsko.

Opis
----

Mohutný vrch je súčasťou hlavného hrebeňa Oravských Beskýd, ktorý vedie od západu a severne od Pilska sa stáča južným smerom na jeho vrchol. Následne vedie východným smerom do sedla Hliny. Skalnatý vrchol s nízkym, nesúvislým porastom kosodreviny ponúka kruhový rozhľad, nižšie polohy pokrýva zmiešaný les. Pilsko tvorí hranicu medzi rozvodiami; vodné toky zo severnej (poľskej) strany masívu smerujú riečkou Glinna do rieky Visla a Baltského mora, vodné toky zo západných (Bystrý potok), južných (Randová a Veselianka) a východných (Dlhá voda) svahov odvádzajú vodu rieke Orava a ďalej do Čierneho mora. Svojou výškou je po Babej hore druhým najvyšším vrchom Oravských Beskýd.

### Geologické podmienky

Pilsko ako súčasť Beskýd je súčasťou Vonkajších Západných Karpát. Je tvorený tzv. flyšom, striedaním pieskovcov a ílovcov. Činnosť ľadovca bola aktívnejšia na severnej strane o čom svedčia strmšie svahy na severnej strane oproti oblejším svahom na južnej strane.

### Výhľady

Pilsko patrí vďaka svojej výškovej dominancii v okolitej krajine medzi obľúbené ciele turistov na obidvoch stranách štátnej hranice. Vrchol hory poskytuje vynikajúci kruhový výhľad, obzvlášť dobre je pozorovateľná Babia hora a susedné vrchy pohoria, Sliezske a Kysucké Beskydy, Krivánska Fatra, Chočské vrchy a Tatry. Pri vhodných podmienkach je možné zhliadnuť Martinské hole, hrebeň Nízkych Tatier, severnú časť Veľkej Fatry a tisícovky Moravsko-sliezskych Beskýd.

Prístup
-------

Ako východisko zo Slovenska slúžia obce Sihelné, Mútne, a Oravské Veselé, z ktorých vedú na vrchol turistické chodníky. V Poľsku je významným turistickým východiskom obec Korbielów, kde sa nachádza jedno z najvýznamnejších poľských lyžiarskych stredísk.

Značené trasy
-------------

* po  značke z Oravského Veselého
* po  značke zo Sihelného
* po  značke zo sedla Hliny po hrebeni
* po  značke z Mútneho cez rázc. *Dudová*, odtiaľ po
* viacerými značenými trasami z územia Poľska

Referencie
----------

1. ↑   peaklist.org, [cit. 2024-04-08]. Dostupné online.
2. ↑  *Orava – Beskyd Žywiecki. Edícia turistických máp.* 1 : 50 000. Harmanec: VKÚ, a. s. 2001.
3. ↑   *Slovenská republika: podrobný autoatlas so zemepisnou sieťou WGS-84 pre GPS*. 8. vyd. Harmanec : Vojenský kartografický ústav, 2007. ISBN 978-80-8042-509-8. Kapitola mapová časť, s. 6.
4. 1 2  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2020-08-13]. Dostupné online.
5. 1 2 3 4 5   *Mapový portál HIKING.SK* [online]. mapy.hiking.sk, [cit. 2020-08-15]. Dostupné online.
6. ↑   *Názvy vrchov, dolín, priesmykov a sediel* [online]. Bratislava: Úrad geodézie, kartografie a katastra SR, [cit. 2020-08-15]. Dostupné online. Archivované 2022-06-27 z originálu.
7. ↑   *Peakfinder* [online]. peakfinder.org, [cit. 2020-08-14]. Dostupné online.

Pozri aj
--------

* Pilsko (geomorfologický podcelok)
* Zoznam vrcholov v Oravských Beskydách

Iné projekty
------------

Commons
* Spolupracuj na Commons Commons ponúka multimediálne súbory na tému **Pilsko**

Externé odkazy
--------------

* Poloha na turistickej mape

| * z
* d
* u
Oravské Beskydy |
| --- |
| Podcelky | 
* Babia hora
* Ošust
* Pilsko
* Polhoranská vrchovina

 |
| Veľkoplošné chránené územie | 
* CHKO Horná Orava
* Babiogórski Park Narodowy (Poľsko)

 |
| Chránený areál | 
* Chmúra

 |
| Kultúrne a historické pamiatky | 
* Historická lesná úvraťová železnica
* Múzeum kysuckej dediny

 |
| Vybrané vrcholy Oravských BeskýdZoznam vrcholov | 
* Babia hora (1723)
* Pilsko (1557)
* Malá Babia hora (1515)
* Mechy (1479)
* Polanica (1339)
* Minčol (1273)
* Bukovský grúň (1230)
* Tri kopce (1216)
* Beskydok (1169)
* Úšust (1155)
* Magurka (1143)
* Hrubá bučina (1131)
* Súšava (1129)
* Vysoká Magura (1115)
* Bednárová (1093)
* Magurka (1087)
* Svítková (1082)
* Grúniky (1080)
* Veľký Grúň (1076)
* Talapkov Beskyd (1049)
* Pientkuľa (1042)
* Borsučie (1004)

 |
| Vybrané sedlá Oravských Beskýd | 
* Brána (1408)
* Demänová (930)
* Hlinka (845)
* Hliny (804)
* Mútňanské sedlo (935)
* Príslop (940)

 |

Autoritné údaje: * SNK: 86430